Ühisettepanek: NÕUKOGU MÄÄRUS, millega muudetakse nõukogu määrust (EL) nr 442/2011 piiravate meetmete kohta seoses olukorraga Süürias /* KOM/2011/0761 lõplik - 2011/0346 (NLE) */





SELETUSKIRI (1) 9. mail 2011 võttis nõukogu vastu otsuse 2011/273/ÜVJP Süüria vastu suunatud piiravate meetmete kohta ning määruse (EL) nr 442/2011 piiravate meetmete kohta seoses olukorraga Süürias. (2) 2. septembril 2011 muutis nõukogu määrust (EL) nr 442/2011, et laiendada Süüria-vastaseid meetmeid, laiendades muu hulgas nimekirja kandmise kriteeriume ja keelates Süüriast toornafta ostmise, importimise või transportimise. 23. septembril 2011 muutis nõukogu määrust (EL) nr 442/2011, et veelgi laiendada Süüria-vastaseid meetmeid, keelates investeerida toornafta sektorisse, täiendades nimekirju ning keelates Süüria Keskpanka Süüria pangatähtede ja müntide tarnimise. 13. oktoobril 2011 muutis nõukogu määrust (EL) nr 442/2011, lisades nimekirja veel ühe üksuse ja tehes erandi, mille kohaselt lubatakse kõnealusel üksusel piiratud ajavahemiku jooksul kasutada pärast nimekirja kandmist saadud külmutatud rahalisi vahendeid kaubanduse rahastamiseks nimekirja kandmata isikute ja üksustega. (3) Nüüd on nõukogu saavutanud poliitilise kokkuleppe võtta täiendav meede, nimelt keelata Euroopa Investeerimispangal teha makseid Süüriaga sõlmitud laenulepingute alusel või seoses nendega ning peatada kõik olemasolevad Süürias teostatavate riiklike projektide tehnilise abi teenuselepingud. Asjaomased laenu- ja teenuselepingud on eraõiguslikud. (4) Peale selle otsustas nõukogu täiendada teavet ühe otsuse 2011/273/ÜVJP lisas loetletud isiku kohta. (5) Selleks võtab nõukogu vastu Euroopa Liidu lepingu V jaotise 2. peatükil põhineva otsuse. Seega teevad välisasjade ja julgeolekupoliitika kõrge esindaja ning Euroopa Komisjon ühiselt ettepaneku muuta vastavalt nõukogu määrust (EÜ) nr 442/2011. (6) Euroopa Investeerimispanga antud laenud on kaetud ELI eelarve ammendava garantiiga, mis põhineb nõukogu ja Euroopa Parlamendi järjestikustel otsustel. Praegune potentsiaalne laenurisk on 1 372 miljonit eurot, millest 560 miljonit moodustavad veel väljamaksmata laenud. 2011/0346 (NLE) Ühisettepanek: NÕUKOGU MÄÄRUS, millega muudetakse nõukogu määrust (EL) nr 442/2011 piiravate meetmete kohta seoses olukorraga Süürias EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artiklit 215, võttes arvesse nõukogu otsust 2011/273/ÜVJP Süüria vastu suunatud piiravate meetmete kohta[1], võttes arvesse liidu välisasjade ja julgeolekupoliitika kõrge esindaja ning Euroopa Komisjoni ühisettepanekut ning arvestades järgmist: (1) 9. mail 2011 võttis nõukogu vastu määruse (EL) nr 442/2011[2] piiravate meetmete kohta seoses olukorraga Süürias. (2) 2. septembril 2011 muutis nõukogu määrust (EL) nr 442/2011, et laiendada Süüria-vastaseid meetmeid, laiendades muu hulgas rahaliste vahendite ja majandusressursside külmutamiseks kokku lepitud nimekirja kandmise kriteeriume ja keelates Süüriast toornafta ostmise, importimise või transportimise. 23. septembril 2011 muutis nõukogu määrust (EL) nr 442/2011, et veelgi laiendada Süüria-vastaseid meetmeid, keelates investeerida toornafta sektorisse, täiendades nimekirju ning keelates Süüria Keskpanka Süüria pangatähtede ja müntide tarnimise. 13. oktoobril 2011 muutis nõukogu taas määrust (EL) nr 442/2011, lisades nimekirja veel ühe üksuse ja tehes erandi, mille kohaselt lubatakse kõnealusel üksusel piiratud ajavahemiku jooksul kasutada pärast nimekirja kandmist saadud külmutatud rahalisi vahendeid kaubanduse rahastamiseks nimekirja kandmata isikute ja üksustega. (3) Võttes arvesse Süüria valitsuse poolseid jätkuvaid brutaalseid repressioone ja inimõiguste rikkumisi, keelatakse Euroopa Investeerimispangal nõukogu määrusega 2011/[ ]/ÜVJP, millega muudetakse otsust 2011/273/ÜVJP Süüria vastu suunatud piiravate meetmete kohta,[3] teha makseid Süüriaga sõlmitud laenulepingute alusel või seoses nendega ning peatada kõik olemasolevad Süürias teostatavate riiklike projektide tehnilise abi teenuselepingud. (4) Peale selle täiendatakse nõukogu otsusega 2011/[ ]/ÜVJP teavet ühe otsuse 2011/273/ÜVJP lisas loetletud isiku kohta. (5) Kõnealune meede kuulub Euroopa Liidu toimimise lepingu reguleerimisalasse ja seepärast on selle rakendamiseks vaja liidu tasandi õigusakti, eelkõige tagamaks, et kõikide liikmesriikide majandustegevuses osalejad kohaldaksid nimetatud meedet ühetaoliselt. (6) Käesolevas määruses sätestatud meetmete tõhususe tagamiseks peab määrus jõustuma viivitamata, ON VASTU VÕTNUD KÄESOLEVA MÄÄRUSE: Artikkel 1 Määrusesse (EÜ) nr 442/2011 lisatakse artikkel 3d: „Artikkel 3d Euroopa Investeerimispank: a) ei tohi teha makseid Süüria riigi või Süüria ametiasutuse ja Euroopa Investeerimispanga vahel sõlmitud laenulepingute alusel või seoses nendega; b) peatab kõik olemasolevad tehnilise abi lepingud, mis on seotud punktis a osutatud laenulepingute raames rahastatavate, Süürias teostatavate projektidega, millest saab otsest või kaudset kasu Süüria riik või Süüria mis tahes ametiasutus.” Artikkel 2 Määruse (EL) nr 442/2011 II lisa muudetakse vastavalt käesoleva määruse lisale. Artikkel 3 Käeolev määrus jõustub selle Euroopa Liidu Teatajas avaldamise päeval. Käesolev määrus on tervikuna siduv ja vahetult kohaldatav kõikides liikmesriikides. Brüssel, Nõukogu nimel eesistuja LISA Määruse (EL) nr 442/2011 II lisa muudetakse järgmiselt: [1] ELT L 121, 10.5.2011, lk 11. [2] ELT L 121, 10.5.2011, lk 1. [3] ELT L …, … 2011, lk …